AERO Vodochody: L-39-es találkozó magyar részvétellel - JETfly
JETfly | 2016-09-27 16:09:04 61 | Facebook 2994 | Elolvasva Címkék
AERO VodochodyL-39L-39NG
Az AERO Vodochody AEROSPACE és partnere, az Omnipol megszervezte az L-39-est üzemeltető országok első világtalálkozóját. Az eseményen képviseltette magát Ausztria, Banglades, Csehország, Észtország, Grúzia, Magyarország, Litvánia, Mozambik, Nigéria, Szlovákia, Thaiföld, Tunézia és Uganda – többek között ezekben az országokban üzemeltetik, illetve üzemeltették az L-39-est. Az esemény fővédnöke a Cseh Légierő volt, felszólalt az AERO Vodochody AEROSPACE és az Omnipol képviselője mellett Libor Štefánik dandártábornok, a Cseh Légierő korábbi parancsnoka is.
Giuseppe Giordo, az AERO Vodochody AEROSPACE vezérigazgatója köszöntőjében kifejezte reményét, hogy sikerül hagyományt teremteniük és létrejöhet egy olyan erős kötelék ezen nagyszerű repülőgép üzemeltetői között, amely megalapozhatja a típus további jövőjét.
Ennek megfelelően a konferencia nem csak a sikeres múlt eredményeiről szólt, szó esett a program jövőjéről is. A résztvevő országok megosztották üzemeltetési tapasztalataikat, de ezen kívül alkalmuk volt megismerkedni a legújabb fejlesztéssel, az L-39NG-vel. A régi L-39-est üzemeltetőknek lehetőségük van két lépcsőben átállni az NG-re: első lépésben a hajtóművet és az avionikát cserélik le a régi sárkányokban, majd az új sárkány leszállításakor teszik át a beszerelt hajtóműveket és műszereket.
Az OMNIPOL részesedése a programban 50%, ami bizonyítja a cég stratégiai szándékainak komolyságát. A siker alapja a típus kiemelkedő múltja – ez olyan alapot jelent, amelyre bátran lehet építkezni. Az OMNIPOL vezérigazgatója, Michael Hon szerint az 1971 óta legyártott közel 3 000 darab L-39-es elég indok arra, hogy felerészben beszálljon az OMNIPOL a további fejlesztésekbe.
A találkozó légi bemutatóval zárult, amely az L-39NG képességeit prezentálta. A találkozót követő hétvégén a résztvevők ott lehettek az ostravai NATO- és Cseh Légierő Napok rendezvényen, amelynek statikus bemutatóján ott volt az L-39 NG is.
Az L-39 és továbbfejlesztett változatai, az L-59, L-139 és L-159 az egyik legsikeresebb sugárhajtású kiképzőgép a világon. A világ 45 országában több, mint 3000 darab repült belőlük, további 15 országban pedig magánkézben is üzemeltetik őket. 15 műrepülő kötelék használta az L-39-est, közülük 8 még ma is aktív. A típus több, mint 5 millió repült órát mondhat magáénak több tízezer pilóta kezdte karrierjét ezzel a géppel. Méltán vált híressé nem csak kiváló repülő tulajdonságai miatt, de azért is, mert szélsőséges klimatikus viszonyok között is hibátlanul üzemeltethető.
Az L-39 NG a modern légierők igényeinek megfelelően kialakított gyakorlógép. Az aerodinamikai koncepció nem változott az L-39-hez képest, azonban a berendezések, a hajtómű, az avionikai rendszerek a kor kihívásainak megfelelnek. A hajtómű a legmodernebb FJ44-4M TAP Blue (Total Assurance Program) támogatással, amely garancia a kimagasló megbízhatóságra és a tervezhető, de főleg alacsony üzemeltetési költségekre. A legmodernebb avionikai eszközöknek köszönhetően kiváló alaptípus a 4. és 5. generációs vadászrepülőgépekre történő kiképzéshez. Négy felfüggesztési pontjára változatos levegő-levegő és levegő-föld fegyverzet függeszthető. A földi támogató rendszer magába foglalja a legmodernebb szimulátor-kiképző állomást is.Forrás: AERO Vodochody JETFLY ALPHASHOP